عبروا سكان منطقة تونفيت، التابعة لجماعة ميدلت، اليوم الجمعة، على استنكارهم لقطع شجر الأرز باذمر أوبوهو فالقطاع الغابوي إيدكَل. وفي اتصال “كود” مع بعض سكان المنطقة، قالوا بللي مجموعة من الأشخاص المجهولين قطعوا لبارح الخميس فالليل سبعة ديال الشجرات من الشجرات الكبار فالمنطقة، واللي عمرو سنوات، وسرقو الخشب ديالها فالظلام وما شافهم حد. ورجحوا السكان يكونوا صحاب الفعلة جاو من الجماعة الحدودية أغبالة آيت سخان التابعة لإقليم بني ملال. وطالبو السكان مصالح المياه والغابات فالمنطقة باش تدخل على الخط، وتحضي الغابة من بحال هذ الأمور، كيف طالبو السلطات باش تفتح تحقيق فالموضوع اللي اعتبروه “جريمة بيئية كتهدد الغابة ومستقبل الناس ديال الأطلس ككل”. وهذي ماشي أول مرة يوقع هذشي، حيت غير قبل شي أيام لقاو سكان المنطقة بزاف ديال الشجر وهرس ومكَلع من بلاصتو. 
ميدلت.. مجهولين قطعو شجر الغابة وسرقو الخشب ديالو فالظلام